Les polítiques socials centren el 31,3% de les queixes que van arribar al síndic el 2018, segons l'informe que s'ha presentat al Parlament. Per això Rafael Ribó ha reclamat més acord polític per fer front a les problemàtiques i a les desigualtats socials. També ha denunciat la "inadequada resposta" de les administracions davant els desnonaments de persones vulnerables. El síndic considera que l'increment de les queixes en aquest àmbit posen de manifest "la manca d'un parc d'habitatges social social suficient i el col·lapse de les meses d'emergència residencial". El 2018 el síndic va rebre 10.495 queixes procedents de 14.000 persones, va atendre 9.987 consultes i va iniciar 264 actuacions d'ofici. Pel que fa a les queixes relacionades amb les polítiques socials, "mai com fins ara" s'han rebut tantes queixes en què una mateixa persona aglutinés problemes d'índole diversa. En aquest sentit, Ribó ha exposat que són freqüents els casos en què a partir de la denegació de la renda garantida de ciutadania els ciutadans entren en una roda que deriva en situacions greus de pobresa energètica i fins i tot de desnonaments.  Aquestes situacions poden arribar a ser més dramàtiques si es tracta de persones amb infants a càrrec. De fet, la majoria de queixes en aquests àmbits han estat presentades per dones.  El síndic ha demanat "a totes les institucions catalanes" que estableixin com a reptes prioritaris per al futur la lluita contra la desigualtat social i econòmica, la consideració de l'habitatge com a dret fonamental, i no només com a objecte econòmic, i la igualtat d'oportunitats en l'educació. Desnonaments Les vulneracions en matèria d'habitatge han comportat un augment de queixes i han posat de manifest la manca d'un parc d'habitatges social suficient i el col·lapse de les meses d'emergència residencial. Respecte al parc d'habitatges, el síndic posa el focus en el paper de la SAREB, que considera que ha mostrat una voluntat molt escassa de contribuir a resoldre les dificultats per accedir a un habitatge assequible. Per això insta el govern espanyol a legislar sobre l'obligació de la SAREB de cedir almenys un 30% dels seus habitatges per destinar-los al lloguer social. Les queixes rebudes també mostren situacions greus i sobrevingudes de pèrdua de l'habitatge habitual, principalment com a conseqüència de procediments judicials de desnonament, que requereixen una "resposta immediata" de l'administració. El síndic ha denunciat que "les meses d'emergències estan desbordades per l'increment de les necessitats d'habitatge i els terminis de resolució són excessivament llargs". També critica "la demora excessiva en l'assignació d'un habitatge després que la mesa hagi dictat una valoració favorable. Davant aquesta situació el síndic considera "improrrogable l'aprovació d'un pla de xoc per donar-hi solució".  Renda garantida i bo social d'electricitat El síndic ha rebut queixes per la denegació o la manca de resposta a la sol·licitud de la renda garantida de ciutadania i també per la manca d'informació sobre les diferents prestacions que preveu la Llei 14/2017. Entre les deficiències observades, el síndic ha denunciat que s'arbitri una sol·licitud única per als dos tipus de prestacions i que no s'identifiqui d'entrada quina és la prestació que s'està tramitant.  La gestió del bo social d'electricitat és "confusa i complexa" a causa de l'aprovació pel Reial decret 897/2017 i aquest element s'agreuja perquè els procediments estan impulsats per persones vulnerables i impliquen administracions i empreses de diferents nivells i competències. Les queixes rebudes el 2018, segons el síndic, posen de manifest "l'exclusió del bo social elèctric de col·lectius que, com les persones perceptores de pensions de viduïtat, gaudien d'aquest ajut en la factura elèctrica segons la normativa anterior, vigent des del 2009".  Medi ambient El síndic apunta que en un context de recuperació econòmica i més disponibilitat de recursos per part de les administracions públiques, està proliferant l'execució d'obres públiques i privades. En aquest sentit, critica l'especulació, els impactes irreversibles sobre el territori i la manca de consideració de l'alternativa zero dels projectes privats.  Pel que fa a les mesures per reduir la contaminació de l'aire a Barcelona, el síndic denuncia que són "insuficients" i cal seguir potenciant altres mesures, com l'ús de la bicicleta, del 'car pooling', l'ús de vehicles d'energies alternatives, la millora de la connexió en la xarxa de transport públic, el tancament de l'accés de les zones de la ciutat més contaminades o la creació d'un peatge de congestió. Persones en situació de pobresa energètica El síndic ha rebut queixes per les pràctiques de cobrament de deutes que porten a terme agències de recobrament que actuen per compte d'empreses subministradores, amb relació a persones que es troben en situació de pobresa energètica.  Aquestes queixes relaten assetjament telefònic i recepció d'escrits de reclamació del deute, amb l'advertiment de la interposició d'actuacions judicials o de la inclusió de les dades personals en registres de solvència econòmica. El coneixement del síndic es situa al 68% El coneixement de la institució del síndic de greuges ha passat del 50% el 2005 al 68% el 2019. El síndic ha destacat aquesta dada perquè considera que quan va arribar "era una institució desconeguda per bona part de la ciutadania". El 2018 s'ha registrat un 97,6% d'acceptació de les resolucions. Les xifres Pel que fa a les xifres de l'informe presentat al Parlament en relació al 2018, les queixes relacionades amb les polítiques socials han passat de 2.945 el 2017 a 3.367 el 2018, arribant al 31,3% del total. Aquest àmbit inclou els serveis socials, educació i recerca, salut, infància i adolescència, treball i pensions i discriminació. Pel que fa a l'administració pública i tributs, s'ha passat de 2.38 a 2.996 queixes, que són el 27,8% del total. Les polítiques territorials han generat menys queixes, s'ha passat de les 2.885 a les 1993, el que representa un 18,5% del total. Finalment, les queixes relacionades amb el consum han estat 1.679 (15,6%), amb la seguretat ciutadana i la justícia 685 (6,4%) i amb la cultura i la llengua 42 (0,4%).

Summary: Les polítiques socials centren una de cada tres queixes al síndic de greuges


Mercè Sampietro ha obtingut carta blanca per elaborar un cicle al seu gust a la Filmoteca de Catalunya, tal i com l’equipament ha ofert anteriorment a actors com Sergi López o escriptors com Juan Marsé. Convidada a confegir un programa amb títols del seu gust i les pel·lícules amb les seves interpretacions més estimades, l’actriu confessa que va optar per escollir “les primeres” que li van venir al cap. De la cinematografia universal, Sampietro ha escollit entre altres ‘Dublineses’ (John Houston, 1987), ‘Sense perdó’ (Clint Eastwood, 1992) o ‘El cuarto mandamiento’ (Orson Welles, 1942). I de la seva pròpia collita, l’actriu ha inclòs títols com ‘Silencio roto’ (Montxo Armendáriz, 2001), ‘Lugares comunes’ (A.Aristarain, 2002) o ‘Gary Cooper que estàs en los cielo s’ (Pilar Miró, 1980).  Gaudí d’Honor el 2018 i amb una trajectòria  al teatre, la televisió i el cinema, l’actriu Mercè Sampietro ja va ser objecte d’un homenatge a la Filmoteca de Catalunya l’any 2006. Ara, però, ha tingut carta blanca per elaborar un cicle a la seva mida que inclou els seus gustos com a espectadora, que van d’Orson Welles o Carlos Saura a Ozu, John Huston o Clint Eastwood, i les seves interpretacions més estimades, com ‘Lugares comunes’, ‘Silencio roto’ o ‘Gary Cooper que estás en los cielos’.  L’actriu inaugura el seu cicle aquest dimarts amb una conversa amb el director adjunt de la Filmoteca, Octavi Martí,  seguida de la projecció en la primera sessió del cicle de ‘Cuando vuelvas a mi lado’, que l’actriu va rodar a les ordres de Gracia Querejeta, el 1999. El cicle es composa en total d’una dotzena de títols que dibuixen alhora el perfil de l’actriu i el de la Sampietro espectadora de cinema. La selecció de la Sampietro cinèfila mostra el gust per grans directors com Clint Eastwood, Orson Welles, Carlos Saura, John Houston. “La meva passió pel cine va començar al barri, perquè em va embogir el cinema, no vaig trobar un refugi meravellós on trobava coses que no creia que existissin en la fosca postguerra”, explicava l’actriu aquest matí.  Sampietro ha confessat que en rebre la invitació de la Filmoteca va optar per proposar les pel·lícules que va pensar en aquell mateix instant (“Si començava a donar-hi voltes podia estar dos mesos per fer la tria”), i per tant és una aproximació no molt meditada del cinema que més li agrada. Lluny, doncs, de voler ser un tractat sobre el seu cinema de capçalera, Sampietro sí que ha mostrat la seva particular admiració per títols com ‘Dublineses’, de John Houston i ‘Al Este del Edén’, de Elia Kazán, tots dos escollits per formar part del cicle.  Els responsables de la Filmoteca han lamentat no poder projectar un dels títols proposats per Sampietro, ‘Extramuros’ (1985), de Miguel Picazo, amb la qual l’actriu va guanyar el premi a la millor actriu en aquella edició del Festival de Sant Sebastià. La raó, que no existeix cap còpia del film amb qualitat per ser projectada, segons ha explicat el director de la Filmoteca, Esteve Riambau.  Sí que hi és, en canvi, ‘Lugares comunes’ (2002), que a més del premi a Sant Sebastià també li va valer a Sampietro el Goya a la millor actriu. L’actriu ha parlat avui de la seva estima per aquesta pel·lícula d’Adolfo Aristarain rodada al costat de Federio Luppi, “un abans i un després” en la seva carrera, ha dit. Dels títols propis que ha escollit, Sampietro també ha remarcat el film de Pilar Miró ‘Gary Cooper que estàs en los cielos’, la seva primera pel·lícula i amb un personatge protagonista recordat i que segons l’actriu ha marcat la seva trajectòria posterior. “No he fet masses grans protagonistes, però vaig començar amb una que es va fer en el moment exacte. I que era una protagonista absoluta, de gran èxit, que va enganxar molt la gent i que encara avui es recorda, i això vol dir que va passar alguna cosa”, ha exposat al respecte  Sampietro també ha parlat de ‘Silencio roto’, el film de l’any 2001 de Montxo Armendáriz, “pel què va significar” en el terreny de les conviccions personals, ha recalcat.  Amb humilitat, Sampietro ha assegurat que no ha fet “tantes pel·lícules importants” i que la tria recull els títols “més significatius”. Amb tot, ha apuntat que potser hauria pogut incloure ‘Inconscientes’, de Joaquim Oristrell, una de les seves poques pel·lícules de comèdia malgrat ella mateixa. També ‘Nosotras’, de Judith Colell, serà un dels títols absents a la selecció final. L’elecció no ha estat fàcil per una Sampietro que mai es “troba bé” quan es veu interpretant. “No em suporto!”, ha confessat vehement. Preguntada per quina de les pel·lícules en què ha participat se “suporta més”, l’actriu ha concedit que potser és ‘Lugares comunes’.  I preguntada per les moltes participacions en films dirigits per dones (Pilar Miró, Gracia Querejeta, Judith Colell, etc.), Sampietro ha declinat que aquesta hagi estat la clau del seu grau d’èxit. “La clau és que són pel·lícules que han estat bé, no faig molta diferència entre projectes dirigits per dones o per homes”, ha manifestat.

Summary: La Filmoteca dona ‘carta blanca’ a Mercè Sampietro per dissenyar un cicle al seu gust


La Guàrdia Urbana de Vic ha arrestat un veí de Tona tres vegades, en una mateixa setmana, per robatoris amb força en establiments. En un dels casos va ser enxampat gràcies a l'empremta que va deixar amb la sola de la sabata. La primera de les detencions va tenir lloc divendres passat, a la nit. La policia va rebre l'avís d'un possible robatori en un establiment ubicat a la Rambla del Carme. Allà van comprovar que la porta d'accés havia estat forçada. La descripció dels testimonis va permetre detenir al veí de Tona, de 48 anys, i a una segona persona, un veí de Vic de 54 anys. El segon dels robatoris hauria tingut lloc la matinada de dilluns. Segons explica el cos policial, van rebre l'alerta d'un veí que va veure com una persona trencava el vidre d'un bar, al carrer Manlleu. En arribar al lloc, una patrulla va observar que la porta d'accés al local havia estat trencada amb un extintor. La pols havia quedat escampada i havia deixat marcades les empremtes de les soles de les sabates. Immediatament es va engegar un dispositiu per trobar el presumpte lladre. Va ser localitzat al cap d'uns 30 minuts al carrer Doctor Salarich. Els agents van comprovar que la sola de les sabates era compatible amb les empremtes deixades a la botiga, tenia pols de l'extintor a la roba i els diners en efectiu que faltaven a la caixa registradora. La darrera de les detencions va ser aquest dimarts, també a la matinada. En aquest cas van rebre l'avís d'un intent de robatori en un bar situat a l'avinguda Pius XII. Una patrulla es va desplaçar al lloc, on el responsable de l'establiment els va explicar que mentre estava a l'interior un home s'havia apropat a la porta d'entrada, enfocant a l'interior amb una llanterna, i hauria trencat el vidre per accedir-hi, però en veure que era a l'interior va fugir. La descripció també coincidia amb el veí de Tona, que va ser arrestat a la zona. En total se li han imputat dos delictes de robatori amb força i un en grau de temptativa

Summary: La Guàrdia Urbana de Vic deté tres vegades en una setmana al mateix lladre


La Finestreta Única Empresarial (FUE) de la Generalitat ha estat seleccionada com a finalista dels European Public Sector Award 2017, que premien iniciatives innovadores per afrontar els complexos reptes als quals s'enfronten les administracions públiques, a tots els nivells. Segons un comunicat de la conselleria d'Empresa, aquestes distincions es lliuraran a Maastricht el pròxim 22 de novembre i tenen tres categories: europea/nacional, regional i supralocal/local. En total hi ha 12 finalistes i la FUE competirà dins la categoria regional amb 3 projectes més. Actualment la Finestreta Única està implantada al 96% dels municipis del país (915) i permet gestionar 524 tràmits relacionats amb l'activitat econòmica: un 40% dels quals es poden completar íntegrament pel canal electrònic.

Summary: La Finestreta Única Empresarial de la Generalitat, finalista dels European Public Sector Award 2017


La cita, que se celebrarà el 12 de maig, apostarà pel talent emergent del territori ACN Manresa.- El Festival Artístic del Barri Antic (FABA) de Manresa reivindicarà l'antiga indústria de l'Anònima com a "fàbrica de creació musical" convertint l'edifici municipal en el centre neuràlgic del certamen. En la seva segona edició, el FABA inclourà 12 propostes artístiques de diferents disciplines i estils, apostant pel talent emergent i latent de "quilòmetre zero", ha assenyalat el seu director, Jordi Jet. S'hi sumaran activitats complementàries, com la poesia, un mercat artesà, art urbà i un espai gastronòmic. La cita tindrà lloc el 12 de maig durant 16 hores, ininterrompudament. Compta amb un pressupost de 13.000 euros, el doble que l'any passat. La mateixa fàbrica de l'Anònima ha comptat avui amb la presentació del festival. A diferència de l'any passat, en què el certamen va durar un mes i es va dur a terme en diferents escenaris, enguany es concentrarà en un dia i majoritàriament a l'edifici municipal. Hi haurà dos escenaris, un dins de la mateixa fàbrica i l'altre a l'exterior. Segons Jet, però, mantindrà l'essència de la primera edició, la reivindicació del Barri Antic de Manresa, però sí que posant l'èmfasi en la importància de la fàbrica i com aquesta pot esdevenir un espai de creació musical. L'Anònima va ser la primera elèctrica que va tenir la ciutat de Manresa "un símbol del seu dinamisme industrial que ara reclamem per a l'art i la cultura", ha afegit Jet. Debut i ocasions úniques Eduard Serra, director artístic del festival, ha remarcat que en aquesta segona edició hi haurà "propostes inèdites a la ciutat que segurament mai es tornaran a fer, emergents per les que volem ser un aparador, així com l'estrena de projectes creats especialment per a l'ocasió". En total seran 12, 11 musicals i una teatral. Del cartell Serra ha destacat la participació del conjunt de Saragossa Bigott que, amb nou discos, actuarà per primera vegada a la ciutat. El grup lleidatà Renaldo & Clara, "de música pop però amb una arrel mediterrània molt forta"; The Crab Apples, de Santa Eulàlia de Ronçana, conjunt que acaba de publicar un disc de rock alternatiu; i Júlia, d'Alcoi, un duet que combina música electrònica amb pop. També ha ressaltat la berguedana Blondie, referent del trap a Catalunya. El quilòmetre zero El director artístic ha emfatitzat en la importància que se li donarà, en aquesta segona edició, al “quilòmetre zero” amb la inclusió de moltes propostes locals. És el cas de Toia, un duet manresà que ha creat un muntatge especial per a l'ocasió en el que es fusionaran "sorolls com els que faria aquesta nau industrial amb la música modernista de quan es va construir", ha explicat. També hi seran Clazzics, un quartet manresà que fusiona clàssic amb jazz i que presentarà la seva proposta per primera vegada a la ciutat. El FABA 2018 també permetrà a Los Valientes, quartet manresà de punk pujar per primera vegada a un escenari; o veure al jove manresà Nestio, que fusiona trap, rap i hip-hop. També s'ha previst una sessió especial amb DJ Grozza. Microteatre A les propostes musicals si afegirà el microteatre de T.U.P.P.E.R.S. Amb les actrius Gaia Bautista i Cristina Pericas i la direcció d'Anna Bertran i Joan Escrivà-Escolà, oferiran dues representacions de 20 minuts. Activitats complementàries A banda de la música i el teatre, el festival comptarà amb propostes complementàries, com un espai gastronòmic, a càrrec dels membres del Mercat de Puigmercadal de Manresa; el mercat d'artistes i artesans Somiatruites, la mostra de l'associació d'artistes joieres de la zona, Pedra de Toc; així com la proposta d'art urbà dels artistes del projecte Murs Plàstics, engegat fa 5 anys al Barri Antic. També destaca les visites poètiques que es faran a la fàbrica tèxtil que permetrà descobrir alguns espais tancats al públic com els garatges, les carboneres i la xemeneia. A càrrec del Centre d'Estudis i del Bages, comptarà amb les creacions dels poetes locals Joana Sargantana, Sergi Perramon i Núria Espill. Un festival al 50% Jet ha remarcat la importància la col·laboració que fan tan privats com entitats per fer el festival que, amb un pressupost de 13.000 euros, es cofinança al 50% entre espònsors i Ajuntament de Manresa. No obstant això, ha avançat la voluntat de donar-hi continuïtat més enllà d'aquesta segona edició. Confien a arribar, enguany, a la xifra de 1.500 assistents.

Summary: L'antiga fàbrica de l'Anònima de Manresa serà el centre neuràlgic del segon Festival Artístic del Barri Antic


La secretària general adjunta veu "trist" que l'executiu de Sánchez hagi triat el "soci més barat" ACN Barcelona.-La secretària general adjunta d'ERC, Marta Vilalta, assegura que els ponts amb el govern espanyol no estan trencats i apostat per seguir negociant. En una entrevista a 'Catalunya Ràdio', Vilalta ha considerat "trist" que l'executiu de Pedro Sánchez hagi triat el "soci més barat", en referència a Cs, i un viratge a la dreta. Tot i així, ha afegit que a ERC li consta que es tracta d'un pacte "conjuntural" tot i que ho veu com una "declaració d'intencions". "Han triat el camí més fàcil", ha conclòs. Pel que fa a les condicions que ERC va posar sobre la taula, Vilalta ha dit que no hi ha hagut concreció per part del govern espanyol i ha reclamat que no s'esperi al setembre per reprendre la taula de negociació sobre el conflicte polític.   Vilalta ha explicat que ERC vol seguir negociant perquè no vol renunciar a "fer pressió" davant el govern espanyol i ha afegit que seguiran posant les mateixes condicions sobre la taula si hi ha una altra pròrroga de l'estat d'alarma. Pel que fa a la resposta que fins ara han obtingut del govern espanyol, Vilalta ha dit que han rebut "bones paraules però cap concreció" i ha afegit que "era molt fàcil per part del govern espanyol poder concretar". A més, ha avisat que no n'hi hauria prou amb posar data a la represa de la taula de negociació, sinó que també s'han de complir les altres condicions que ha posat el seu partit. Segons la secretària general adjunta d'ERC, no cal esperar al setembre per reprendre el diàleg sobre el conflicte polític i es pot fer quan se superi l'estat d'alarma. Vilalta també s'ha dirigit al líder d'Unides Podem, Pablo Iglesias, per instar-lo a explicar els canvis d'aliances. "Per què prefereixen Cs en lloc de poder arribar a acords amb ERC i poder concretar mesures socials més ambicioses?", li ha preguntat.  "És trist que prefereixin el pacte barat amb Cs en lloc de consolidar ponts que podrien fer-se més ferms amb ERC", ha conclòs.

Summary: Vilalta assegura que els ponts amb el govern espanyol "no estan trencats" i aposta per seguir negociant


El Bisbat de Lleida ha decidit tancar al culte l'església de Sant Jaume de la Granja d'Escarp (Segrià) després de detectar el deteriorament d'una part de la coberta del temple. Des de la diòcesi lleidatana deixen clar que no existeix perill d'esfondrament però van optar per aquesta mesura per tal de poder retirar diversos elements interiors com ara el sagrari i figures de sants per tal que puguin començar en breu les obres per rehabilitar la part afectada. En concret, l'església de la Granja d'Escarp es troba tancada des de fa unes dues setmanes i, actualment, els oficis religiosos se celebren al local parroquial, mentre els actes més multitudinaris com ara enterraments, es porten a terme al centre cívic municipal, cedit pel consistori. La de la Granja d'Escarp és la tercera església que tanca a la comarca del Segrià, després de les de Rosselló, que pròximament es començarà a rehabilitar després de l'esfondrament del campanar a finals de gener del 2016, i la d'Almenar, on el Bisbat de Lleida va prendre la mateixa mesura arran d'alguns despreniments de la cúpula.  El Bisbat de Lleida i la comunitat de feligresos de la Granja d'Escarp es faran càrrec inicialment el cost de les obres de rehabilitació de la part de la coberta deteriorada, tot i que reclamen suport econòmic a les diferents administracions per al finançament de l'actuació.

Summary: El Bisbat de Lleida tanca l'església de la Granja d'Escarp després de detectar deficiències en una part de la coberta


L'Ajuntament de les Borges Blanques està enllestint les bases de la convocatòria pública de cinc places d'agent de la Policia Local. El consistori preveu publicar-la durant el mes de febrer i que el procés selectiu s'allargui durant uns cinc mesos. La primera tinenta alcalde, Núria Palau, ha explicat la convocatòria "permetrà fer cinc incorporacions a la vegada", que serviran per cobrir dues places que quedaran vacants per jubilació, una marxa voluntària per haver obtingut nou destí, i dues més per regularitzar les que actualment ocupen dos funcionaris interins. A més, una d'aquestes incorporacions es farà pel sistema de concurs específic, reservat a mobilitat horitzontal, fet que implica que només hi podran optar persones funcionàries de carrera, provinents de cossos de policia local de la resta de Catalunya, dels Mossos d'Esquadra, o de forces i cossos de seguretat de l'Estat, destinats a Catalunya. D'aquesta manera, Palau ha afirmat que, tot i no tenir l'obligació de disposar d'aquest servei, ja que el municipi té menys de 10.000 habitants, el consistori passarà a tenir nou policies de carrera, enlloc dels sis agents actuals i dels tres interinatges, que integraven fins ara la plantilla de la Policia Local de les Borges Blanques, Així, la localitat "podrà disposar d'un cos encara més professionalitzat, i preparat per donar cobertura a totes les necessitats de seguretat, amb dos nous efectius de carrer, que fins ara habitualment estaven destinats a altres tasques", segons ha dit la regidoria de Governació.  En aquest sentit, Palau ha remarcat que, actualment, amb una mitjana d'1,5 agents de la policia locals per cada 1.000 habitants, la capital de les Garrigues per damunt de la mitjana de Catalunya. Tot i això, les Borges compta amb comissaria dels Mossos d'Esquadra, cosa que implica que la localitat disposa de 2,3 agents més, de mitjana, per cada mil habitants.   Procés selectiu Durant el procés de selecció, a banda de valorar els diversos mèrits, també es realitzarà una prova de coneixements culturals, d'aptituds físiques, psicotècnic i proves mèdiques. Una vegada finalitzat aquest procés, els opositors que l'hagin superat hauran de fer el curs bàsic de l'Escola de Policia de Catalunya.

Summary: L'Ajuntament de les Borges Blanques prepara una convocatòria de cinc places d'agent de la Policia Local


L’escenari del Gran Teatre del Liceu es tornarà a convertir el 14 de setembre en un restaurant per a 400 comensals en la segona edició de la ‘Gran Nit Solidària al Liceu’. La iniciativa promoguda pel teatre de la Rambla, les bodegues Gramona i LetsBonus s’organitza en favor del Casals dels Infants del barri del Raval de Barcelona; el Centre Obert Infantil, destinat a ajudar a més de 6.000 infants i joves en risc d’exclusió social, serà el beneficiari de la recaptació del sopar. A 149 euros el cobert, els comensals tastaran un menú elaborat per cinc xefs catalans estrellats: Carles Gaig, Albert Adrià, Nandu Jubany i Carles Abellan. El Cor del Liceu amenitzarà l’àpat amb una actuació especial.

Summary: El Liceu acollirà una segona nit gastronòmica solidària amb el Casal dels Infants del Raval


Fins ara, s'han presentat 2,3 milions de declaracions, un 5,65% més ACN Barcelona.-L'Agència Tributària ha tornat 826,5 milions d'euros d'IRPF als contribuents catalans un cop superada les dues terceres parts de la campanya de la renda, xifra que representa un increment del 16,5% en relació a la quantitat retornada en aquestes alçades de l'any passat, segons ha informat el Ministeri d'Hisenda. En total, han rebut algun tipus de devolució 1.152.360 persones, és a dir, un 9% més que el mateix període de l'any passat. Sobre el total de les sol·licitades, el nombre de devolucions representa el 74,82%, mentre que l'import abonat en conjunt representa el 63,14% dels 1.309,1 MEUR. Fins ara, els catalans han presentat 2.273.604 declaracions de la renda, un 5,65% més que l'any passat. Al conjunt de l'Estat, l'Agència Tributària ha retornat 4.994 milions d'euros a 7.796.000 contribuents, cosa que representa un augment del 9,7% en la xifra de devolucions i del 15,5% quant a import. Hisenda calcula que en total els espanyols presentaran 21 milions de declaracions de la renda, un 1,6% més que l'any passat, i que el 70% surtin a retornar, un 0,5% més, per un import estimat de 10.686 milions d'euros. D'altra banda, a partir del 8 de juny l'Agència Tributària començarà a donar assistència presencial a les seves oficines, un servei que complementarà amb el servei telefònic. Hisenda calcula que l'afluència caurà a la meitat respecte altres anys i al seu torn l'espai destinat també serà inferior per la necessitat de mantenir les distàncies de seguretat en les zones comunes.

Summary: L'Agència Tributària ha tornat 826,5 MEUR a 1,1 milions de contribuents catalans d'IRPF


A la sorpresa i l’alegria de saber-se guanyadora del Premi Nacional de Narrativa 2016 del Ministeri d'Educació, Cultura i Esport, Cristina Fernández Cubas hi ha sumat la satisfacció de poder vindicar el gènere del conte, que ha estat premiat per primera vegada amb un guardó d’aquest relleu. La flamant guanyadora pel llibre de relats breus ‘La habitación de Nona’ (Tusquets), ha celebrat la novetat i ha agraït el paper “còmplice” dels lectors d’aquest gènere, als quals reconeix que “no resignen a rebre-ho tot mastegat i que volen col·laborar”. Fernández Cubas ha dit que es troba ara en una etapa d’introspecció abans de tornar a escriure, però ha avançat que no es cansa del gènere: “Hi ha tant per investigar, tants mons on ficar el nas, que espero que un conte sigui sempre una aventura per mi i pels lectors”.

Summary: Cristina Fernández Cubas: “Espero que un conte segueixi sent sempre una aventura per mi i pels lectors”


"El 12 d'octubre no hi ha res a celebrar en un estat que empresona les idees i vulnera els drets i llibertats més bàsics". Així s'ha expressat el president d'Òmnium Cultural, Jordi Cuixart, des de la presó de Lledoners, on també ha garantit que "cap presó aturarà" el seu compromís i el de molta altra gent amb la llibertat i els drets fonamentals. Els treballadors d'Òmnium no fan festa aquest divendres en protesta per la repressió quan fa un any de l'empresonament del seu president. L'entitat funcionarà amb total normalitat i seguirà la seva activitat habitual com qualsevol altre dia feiner. La junta directiva, amb el suport majoritari dels treballadors, ha decidit mantenir aquesta jornada com a laborable.  Òmnium no veu raons per commemorar la festa nacional "d'un estat demofòbic que vulnera els drets i llibertats més fonamentals i obvia i reprimeix els anhels de democràcia i llibertat d'una part molt important de la ciutadania".

Summary: Cuixart: "El 12 d'octubre no hi ha res a celebrar en un estat que empresona les idees i vulnera drets fonamentals"


El conductor d'un turisme ha mort aquest dilluns en un accident de trànsit al punt quilomètric 2 de l'A-14, al terme municipal d'Alpicat (Segrià), segons informa el Servei Català del Trànsit. Els Mossos d'Esquadra han rebut l'avís del sinistre a les 11.06 hores. Per causes que s'investiguen, s'ha produït una col·lisió lateral per fregament entre un camió i un turisme que es trobava avariat a la via, segons expliquen des de Trànsit. A conseqüència del xoc ha mort el conductor del turisme. Han actuat al lloc de l'accident, que ha obligat a tallar un carril de l'autovia en direcció a Alfarràs (Segrià), quatre patrulles dels Mossos, dues dotacions dels Bombers de la Generalitat i dues ambulàncies del Sistema d'Emergències Mèdiques (SEM). (S'afegeix l'edat i el veïnatge de la víctima mortal) La càrrega del camió, de l'empresa Repsol, no s'ha vist afectada, segons indica la policia. Segons ha informat el SCT la víctima mortal és un veí de Lleida de 72 anys, A.S.P. Amb aquesta víctima, són 83 les persones que han mort en accident de trànsit aquest any a la xarxa viària interurbana de Catalunya.

Summary: ACTUALIZACIÓ:Mor el conductor d'un turisme en un xoc amb un camió a l'A-14 a Alpicat


El president creu ha estat "encertat el to de recolliment i d'acompanyament de les famílies" als actes centrals en record de les víctimes ACN Barcelona.-El president de la Generalitat, Quim Torra, ha explicat en declaracions a 'El món a Rac1' que ha saludat al Rei i que "ha aprofitat per presentar-li la dona del conseller Forn", Laura Masvidal. "Ell no m'ha dit res", ha subratllat Torra tot detallant que "alguns dels altres membres de la comitiva abaixaven els ulls" en donar la mà a Masvidal. En referència a l'impediment d'entrar pancartes a la zona on s'ha fet l'acte central en record de les víctimes a la plaça de Catalunya, el president s'ha mostrat partidari de la "llibertat d'expressió", ja que, a parer seu, "és un dels pilars fonamentals de la societat catalana". Torra ha considerat que ha estat "encertat el to de recolliment i d'acompanyament de les famílies" dels actes centrals en record a les víctimes. "Havíem d'anar per aquí, a la catalana manera, sense buscar fotos", ha assegurat. El president de la Generalitat ha dit que no li ha molestat la presència de banderes espanyoles a l'acte de la plaça de Catalunya. "Si els sembla que han de portar banderes espanyoles, em sembla molt bé", ha dit torra tot subratllant que respecta la "llibertat d'expressió". Quim Torra ha explicat que "portava una xapa de Quim Forn per simbolitzar la indecència que representa que tinguem presos polítics a les presons". "Cada dia hem de denunciar-ho", ha reblat. Pel que fa al protocol de l'acte de plaça Catalunya, Torra ha detallat que van demanar "que quedés molt clar qui anava en representació del govern de l'Estat, del govern de Catalunya i de l'Ajuntament".

Summary: Torra: "He presentat la dona del conseller Forn al Rei i ell no m'ha dit res"


EuroCOP, el sindicat de policies europeus, ha reclamat aquest dijous "solucions polítiques" per Catalunya concentrades en el "diàleg" per evitar situar els agents de la Guàrdia Civil, la Policia Nacional i els Mossos d'Esquadra en "situacions impossibles" i de "conflicte". "Tots els esforços possibles s'haurien d'haver dirigit a trobar una resolució política a les diverses visions constitucionals dels governs espanyol i català de manera que els agents de policia no es trobessin en una situació de conflicte", assegura EuroCOP sobre l'1-O. El sindicat europeu es mostra "profundament preocupat" per "l'ús que s'està fent" dels cossos policials i demana "solucions que resolguin la crisi actual sense més pèrdues de confiança en la policia o les institucions polítiques".  EuroCOP reconeix en el comunicat que alguns incidents de l'1-O van comportar una pèrdua considerable de confiança en la policia. "Molts dels exemples de la violència han perjudicat molt la confiança del públic en la policia i està bé que la violència es condemni fermament", assegura el sindicat. Davant de les denúncies per "inacció" o "desobediència" contra agents dels Mossos d'Esquadra que s'han presentat a l'Audiència Nacional, EuroCOP expressa el seu suport pels agents i diu que són els comandaments els "responsables de les decisions i les ordres" del cos que va actuar l'1-O. "Demanem que la crisi política actual es resolgui amb mitjans polítics", destaca EuroCOP.  En el document, EuroCOP també lamenta la situació dels agents de la Policia Nacional i la Guàrdia Civil desplegats a Catalunya perquè han estat "separats de la seva família i amics" amb molt poca "consideració" per la seva situació "La mala planificació també ha afegit pressions significatives als desplegaments", diu el sindicat europeu, que lamenta les "enormes càrregues de feina" dels agents, o que treballin en situació de "risc" i que, en alguns casos, ells o les seves famílies pateixin "intimidacions".

Summary: EuroCOP reclama "solucions polítiques" a Catalunya per evitar "l'ús dels cossos policials"


eren des de l’any 1998 les administradores de la societat que gestionava el Club Lapsus, així com les encarregades de controlar els diners que es cobraven a canvi dels serveis sexuals. Per la seva banda, els germans Juan Manuel E.G., Nicolás E.G. i José María E.G. s’encarregaven de les tasques d’administració i gestió i, finalment, Francileia S.L., exercia la prostitució a l’establiment i s’encarregava de recollir les noies a l’Aeroport i de donar-los directrius un cop eren al club.  Els sis processats obtenien beneficis econòmics de la prostitució que exercien diferents dones. Segons la fiscalia, durant l’any 2010 van atreure almenys nou noies brasileres. Un germà d’una de les administradores que no ha pogut ser localitzat es desplaçava al Brasil i facilitava a les joves la documentació necessària per entrar a l’Estat de manera fraudulenta: el bitllet d’avió d’anada i tornada, una reserva d’hotel a Barcelona i diners en efectiu perquè poguessin acreditar que estaven de turisme a la Unió Europea. Tan bon punt arribaven a l’Estat, però, els acusats les recollien a l’Aeroport del Prat i les conduïen directament al club, on començaven a exercir la prostitució. El 18 d’octubre del 2010, en un operatiu policial conjunt dels Mossos d’Esquadra i la policia espanyola, es van identificar al club un total de 21 joves que exercien la prostitució. Dotze d’elles eren del Brasil, sis de Romania, una de Rússia i una de la República Txeca. D’aquestes, vuit es trobaven en situació irregular i quatre d’elles s’han convertit en testimonis protegits.  En el primer dia del judici han declarat diversos agents de la policia espanyola, els quals han apuntat que al prostíbul van localitzar diverses noies en situació irregular. Durant l’operatiu van trobar també diversos quaderns atribuïts a una de les processades, coneguda amb el nom de “la mami”, que servien per controlar i anotar per escrit la durada del servei sexual ofert per cada noia i l’habitació que havia ocupat, entre d’altres. Segons els investigadors, les joves pagaven 12 euros per cada servei als responsables del club a canvi d’utilitzar les habitacions.   Algunes d’aquestes noies viatjaven a l’Estat creient que treballarien de cambreres o ballarines i, per contra, els acusats només els van oferir la possibilitat d’exercir la prostitució, els van trencar el bitllet de tornada a Brasil i la reserva de l’hotel, i els van prendre els diners que el germà d’una de les administradores els havia lliurat. També els van exigir el retorn de les quantitats invertides en el seu viatge i, d’aquesta manera, es veien obligades a pagar un deute per mitjà de l’activitat de prostitució. Tots els implicats es lucraven amb l’explotació sexual de les joves, segons la fiscalia. Al domicili de dos d’ells la policia va trobar 1.200 euros sota el coixí del sofà i, a l’habitatge d’altres dos processats, van localitzar fins a 29.260 euros fraccionats. Segons la fiscalia, els fets constitueixen un delicte contra els drets dels ciutadans estrangers, pel qual sol·licita vuit anys de presó per a cadascun dels sis processats. A més, a cadascun també els atribueix cinc delictes de determinació a la prostitució, pels quals sol·licita una pena de 4 anys de presó -20 anys en total- i una multa de 7.200 euros. Al seu torn, les defenses demanen la lliure absolució. El judici està previst que finalitzi divendres.

Summary: Jutgen sis persones que haurien explotat sexualment noies estrangeres en un club de Torredembarra


El pas pels diferents accessos a la serra del Montsec estarà restringit, com a mínim, fins aquest dissabte, en funció de l'evolució de la situació d'onada de calor que ha obligat a activar el nivell 3 del Pla Alfa. D'aquesta manera, s'ha tancat una àrea de més de 25.000 hectàrees conformada pel Montsec d'Ares, el de Rúbies i l'entorn de la Baronia de Rialb, situada dins de les comarques de la Noguera, el Pallars Jussà i l'Alt Urgell. Aquesta estarà vigilada conjuntament entre els Agents Rurals, els Mossos d'Esquadra i els Bombers de la Generalitat amb l'objectiu de minimitzar el risc d'incendi, evitant-ne així la presència de persones en una zona on la vegetació pateix una mancança d'aigua i on, sumat a les altes temperatures i la baixa humitat d'aquests dies, és més fàcil que un foc es pugui estendre ràpidament. El cap dels Agents Rurals a Lleida, Llorenç Ricou, ha explicat que amb la restricció dels accessos a la serra del Montsec, que s'allargarà com a mínim fins aquest dissabte, el que es busca és "evitar danys personals" davant d'un hipotètic incendi. En aquest sentit, ha afegit que es tracta d'una zona on la massa forestal és contínua i està freqüentada per gent. L'àrea afectada supera les 25.000 hectàrees, tenint en compte que s'ha tancat tant el Montsec d'Ares, com el de Rúbies, a més de l'entorn de la Baronia de Rialb. Mentre duri la restricció, que s'aplica en el marc de l'activació del nivell 3 del Pla Alfa, la zona estarà vigilada conjuntament amb efectius dels Agents Rurals, Mossos d'Esquadra i Bombers de la Generalitat. A més, en cas de detectar que alguna persona hi entra sense autorització, aquesta serà sancionada, ha dit Ricou. El cap dels Agents Rurals ha justificat la posada en marxa d'aquesta mesura per la situació actual d'onada de calor, on "qualsevol petita injecció pot provocar un gran incendi". La vegetació de l'entorn de la comarca de la Noguera pateix actualment una mancança d'aigua, element que afavoreix el risc d'incendi en un moment en què les temperatures són altes i hi ha una baixa humitat relativa, segons ha detallat Ricou. Per la seva banda, la regidora de Turisme de l'Ajuntament d'Àger, Paula Maestre, ha explicat que la restricció dels accessos al Montsec ha comportat anulacions de serveis contractats per aquest cap de setmana, tot i que afirmat que des del consistori estan d'acord i comprenen que s'hagi dut a terme aquesta mesura. La restricció dels accessos a espais naturals també s'aplicarà aquest divendres a la serralada del Montsant i als Ports de Tortosa. Pel que fa al nivell 3 del Pla Alfa, aquest dijous està activat a 144 municipis de quinze comarques catalanes, on han quedat suspeses totes les activitats que poden generar perill d'incendi. Es tracta de les de l'Alt Urgell, l'Anoia, el Baix Ebre, la Conca de Barberà, les Garrigues, el Montsià, la Noguera, el Pallars Jussà, el Priorat, la Ribera d'Ebre, la Segarra, el Segrià, el Solsonès, la Terra Alta i l'Urgell.

Summary: Els accessos a la serra del Montsec, restringits com a mínim fins dissabte i en funció de l'evolució de l'onada de calor


L'animadora finlandesa Katariina Lillqvist rebrà el premi Animation Master 2019 a la 23a edició de l'Animac. Lillqvist és l'autora de més trajectòria i un referent en l'animació independent de titelles. Guionista, directora i productora, és coneguda en el món de l'animació per la seva dilatada carrera amb una vintena de títols en animació stop motion i és fundadora de la cooperativa de producció Camera Cagliostro i el Museu de Titelles Lapinlahti. Amb aquest premi, la Mostra Internacional de Cinema d'Animació de Catalunya, vol fer visible la feina d'aquesta narradora, compromesa socialment i gairebé desconeguda al nostre país. L'Estudio Rodolfo Pastor, creador de Capelito i amb gairebé 50 anys d'història, rebrà el premi Trajectòria Animac 2019. Katariina Lillqvist, que després d'una dilatada carrera fent curtmetratges i migmetratges d'animació, prepara el seu primer llargmetratge 'Master i Margarita'. Lillqvist ha treballat des del 1989 a Praga on va crear Camera Cagliostro, companyia cooperativa de cinema independent i producció d'art, i actualment treballa també a Estocolm, i desenvolupa un museu de cinema stop motion a Helsinki, el Museu de Titelles Lapinlahti. En les seves pel·lícules i projectes, Lillqvist sovint estudia la mentalitat europea a través de traumes, temps de guerra i qüestions minoritàries. Ha estat retratant els destins dels fills de Sarajevo, la posició de les comunitats gitanes a l'Europa canviant, la desaparició de les cultures tradicionals de les petites tribus del nord i la vida quotidiana de la gent comuna a la seva ciutat natal de Tampere durant la Guerra Civil finlandesa i els foscos anys trenta. Els seus grans premis inclouen l'Ós de Plata del Festival Internacional de Cinema de Berlín el 1996 per la pel·lícula 'The Country Doctor', basada en la novel·la de Franz Kafka i en les històries dels nens refugiats de l'ex-Iugoslàvia. Lillqvist ha estat guardonada amb dos Premis Anuals d'Art atorgats per l'estat finlandès pels seus èxits preservant el folklore gitano i portant les qüestions de la minoria a l'opinió pública finlandesa. I més recentment, el seu projecte transmèdia, en part documental d'animació stop motion amb titelles, Radio Dolores, va guanyar el Premi Especial d'Animació d'Annecy 2017.  Lillqvist oferirà a Animac una conferència sobre la seva carrera i el seu nou treball 'Master i Margarita'. A més, es projectarà una retrospectiva, la primera a Espanya, dels seus millors treballs, entre els quals es troben: The Maiden and the Soldier, The Country Doctor, Tales from the Endless Roads: The Romary Mirror, Far away from Ural i Radio Dolores. Dels seus treballs amb rerefons social, destaca Radio Dolores que té per tema central una cançó que evoca la Guerra Civil Espanyola i el dolor de les víctimes. El curtmetratge explica la història del fill d'Arvo, un brigadista internacional finlandès que va desaparèixer a Màlaga el 1937, i la dona del qual va ser empresonada per escoltar Radio Dolores. El seu fill viatja a Andalusia en els anys 60, en plena dictadura, a la recerca del pare i també és empresonat per cantar ¡Ay Manuela! amb l'acordió. Rodolfo Pastor i Petra Steinmeyer, premi Trajectòria d'Animac 2019  L'Estudio Rodolfo Pastor, principalment desenvolupada a Barcelona, ha estat un referent a Catalunya amb projecció internacional de l'animació amb plastilina i altres tècniques d'stop motion. És per això que els seus fundadors, el realitzador d'animació stop motion Rodolfo Pastor i la il·lustradora i productora Petra Steinmeyer, rebran el premi Trajectòria d'Animac 2019, concedit a autors catalans o que han desenvolupat la seva feina a Catalunya. Aquesta parella argentina va arribar a Barcelona exiliada en el 1977 i hi va establir l'Estudio Rodolfo Pastor, especialitzat en animació de plastilina i d'altres tècniques stop motion en un moment en el qual no hi havia estudis d'aquestes característiques a Catalunya. A més, són els creadors de la cèlebre i guardonada sèrie preescolar Capelito, emesa per TV3 i venuda internacionalment, entre moltes altres produccions. Quan encara no hi havia escoles d'animació stop motion a Catalunya ni a Espanya, el familiar estudi Rodolfo Pastor va ser el lloc per a molts on donar les primeres passes en el món de l'animació stop motion. Pat i Mat seran els convidats al Petit Animac Els convidats especials del Petit Animac d'enguany són Pat i Mat, protagonistes d'una sèrie d'animació stop motion txeca que fa quatre dècades que captiva generacions d'espectadors. És una de les sèries infantils europees més longeves realitzada amb aquesta tècnica. Visitarà la mostra Marek Beneš, director i guionista actual de la sèrie i fill del seu creador  Lubomír Beneš que juntament amb Vladímir Jiránek van donar vida als personatges el 1976. Pat i Mat són dos entranyables treballadors del bricolatge, molt sapastres però sempre optimistes, tot i que la feina no els surt gaire bé. La sèrie s'ha exportat a altres països gràcies a l'encant de les seves històries, sense diàlegs però amb la música del compositor txec Petr Skoumal. Marek Beneš i la seva filla, Tereza Benešová, visitaran Animac acompanyats dels titelles de Pat i Mat, i faran una petita demostració del treball que hi ha darrere de la tècnica d'animació en stop motion. A més, es projectarà una selecció dels millors capítols de tots els temps i el llargmetratge Les peripècies hivernals de Pat i Mat. Talent espanyol i retrospectiva d'Aardman Animations El talent espanyol que triomfa en l'stop motion internacionalment estarà present amb la conferència de César Díaz, Cristina Acuña, Sonia Iglesias i Sergio Lara (que han treballat a Isla de Perros de Wes Anderson i d'altres destacades produccions internacionals) i Anna Solanas i Marc Riba com a exponents de l'stop motion d'autor fet a Catalunya i que es projecta als festivals d'animació de tot el món. Coincidint amb el Premi d'Honor que s'atorgarà a Peter Lord, la Mostra Internacional de Cinema d'Animació de Catalunya oferirà una completa retrospectiva de les produccions d'Aardman Animations, l'emblemàtic estudi d'animació britànic cofundat per Lord el 1972, i conegut per personatges com Wallace i Gromit i El Xai Shaun. Animac 2019, la Mostra Internacional de Cinema d'Animació de Catalunya, se celebrarà a Lleida del 21 al 24 de febrer i tindrà com a eix central l'animació stop motion, una tècnica que dona vida fotograma a fotograma a personatges de plastilina, titelles, ceràmica, fotografies, pintura sobre vidre i tants altres materials com la imaginació de l'artista pugui somiar.

Summary: L'Animac reconeix amb l'Animation Master l'animadora finlandesa Katariina Lillqvist, un referent en l'animació de titelles


La diputada de la CUP Anna Gabriel ha anunciat aquest dilluns que la seva formació donarà suport a la qüestió de confiança del president de la Generalitat encara que, en el seu discurs, Puigdemont no es comprometi amb un Referèndum Unilateral d’Independència (RUI). “La qüestió de confiança no arribarà a fonamentar-se en un detall de proposta. Tan de bo si el 28 s’anuncia que hi haurà un referèndum al maig o al juny del 2017. Però si no és així, que pot ser que perquè el debat no està tancat a JxSí, podem donar el sí a la qüestió de confiança i després, en el debat de política general i altres espais, acabar de travar com culminar el procés”, ha manifestat Gabriel en declaracions a Els Matins de TV3. Tot i no posar-ho com a condició, Gabriel defensa el referèndum com el millor instrument democràtic i ha posat sobre la taula que el Parlament elabori una llei de referèndums, tot i que aquesta proposta concreta no es va abordar en la reunió amb el president del passat divendres.

Summary: La CUP donarà suport a la qüestió de confiança encara que Puigdemont no es comprometi amb un RUI


Nissan va batre la xifra rècord de vendes a l'Estat de la furgoneta elèctrica e-NV200 que produeix a la fàbrica de la Zona Franca de Barcelona, amb 681 unitats durant l'any passat, registrant 200 matriculacions més que al 2018. La companyia va liderar el mercat de vehicles elèctrics espanyol amb 2.191 vendes, entre la furgoneta i el Nissan Leaf,  que va arribar a les 1.510 vendes. La multinacional va anunciar la intenció de tancar les instal·lacions barcelonines el 28 de maig argumentant que no eren viables. La decisió afectarà tots els centres productius, també els de Montcada i Reixac i Sant Andreu de la Barca. La planta de la Zona Franca és l'únic centre mundial de l'automobilística que fabrica la furgoneta des de 2014.  A principis d'any la companyia va anunciar que ampliaria la producció d'aquest model fins als 100 vehicles diaris. La fàbrica va produir més 13.000 unitats de l'e-NV200 el 2019, un increment del 120% en comparació amb l'any anterior. En el que portem d'any, i abans que s'aturés la fabricació primer per la pandèmia i després pels efectes de la vaga indefinida de la plantilla, s'han produït més de 4.700 vehicles.  La producció d'aquest model es podria traslladar a plantes franceses de Renault, soci de l'aliança amb Nissan i Mitsubishi, segons els sindicats.  La companyia continua negociant amb el comitè europeu i de moment no ha iniciat les converses amb la plantilla a Barcelona sobre com s'ha de produir el tancament, que deixarà sense feina a més de 3.000 treballadors i afectarà més de 20.000 persones indirectament.

Summary: Nissan bat el rècord de vendes a l'Estat de la furgoneta elèctrica que produeix a Barcelona el 2019


La programació de Catalunya i les Illes Balears com a convidat d’honor de la propera Fira del Llibre Infantil i Juvenil de Bolonya, que tindrà lloc del 3 al 6 d’abril, comptarà amb la participació d’una vuitantena de creadors, entre autors, il·lustradors, editors i llibreters. El “desembarcament” catalano-balear (també amb representants valencians i fins i tot andorrans) s’estendrà, a més, fora del recinte firal, amb activitats organitzades en deu localitzacions diferents de Bolonya, la més destacada, l’exposició d’il·lustració catalana al claustre de l’Archiginnasio. El desplegament a la ciutat italiana, impulsat per l’Institut Ramon Llull amb una inversió de mig milió d’euros, ha estat detallat aquest dijous a Barcelona amb la participació de la directora de la Fira, Elena Pasoli, la consellera balear de Cultura, Ruth Mateu, i el conseller de Cultura, Santi Vila.

Summary: La literatura catalana “desembarcarà” amb 80 creadors a la Fira del Llibre Infantil i Juvenil de Bolonya


El conseller delegat del Grup Borges, Josep Pont, ha alertat de la necessitat d'un ''canvi generacional'' entre els agricultors per tal que el canal Segarra-Garrigues no acabi esdevenint un ''fracàs''. En un conferència al 3r Congrés d'Economia i Empresa a l'auditori Axa de Barcelona, Pont ha remarcat que el canal és avui una ''obra gegantesca, meravellosa, amb un valor increïble, però que va a mig ritme''. Ho ha dit en referència a les limitacions del regadiu per les Zones d'Especial Protecció de les Aus (ZEPA) que han rebaixat de 70.000 a 40.000 les hectàrees per regar. Això, a la vegada provoca que s'encareixi el cost de l'aigua i no sigui competitiva amb altres canals com el d'Urgell. Pont creu, malgrat tot, que es tirarà endavant en el futur i s'acabarà capgirant la situació de la mateixa manera que ha reafirmat l'aposta de Borges per continuar sent ''motor'' del Segarra-Garrigues. Josep Pont creu que cal mirar el canal Segarra-Garrigues com una ''gran oportunitat'' malgrat els problemes derivats de la seva implantació al territori. Aquests problemes els ha relacionat directament a la limitació del reg per les ZEPA que provoquen que l'aigua s'encareixi ja que costa d'amortitzar la infraestructura. Això no obstant, s'ha mostrat convençut que hi haurà capacitat per revertir la situació ''d'una manera o una altra'' i que s'acabarà regant molt més del que es rega en aquests moments, que són unes 9.000 hectàrees de les 15.000 on ja hi ha desenvolupada la xarxa secundària per a poder-ho fer. En aquest sentit, Pont considera que al projecte del Segarra-Garrigues li falta ''encaix'' amb el territori. Recorda que és un canal que es va projectar a principis del segle XX però no es va començar a construir fins a principis del segle XXI; que és a segona obra pública més important després de la construcció de la línia 9 del metro, i que com totes les obres ''hi ha problemes''. Pont creu que ''hi ha voluntat per part de tothom'' per arreglar la situació que ara va marcada per la falta de competitivitat del preu de l'aigua amb altres canals com el d'Urgell. Un canal aquest, que Pont recorda que té més de 150 anys però fins que no van passar els primers 50 no es va començar a implantar. El conseller delegat del Grup Borges creu que al Segarra-Garrigues li acabarà passant el mateix i que ara com ara cal un ''canvi generacional'' perquè els pagesos són grans als qui no els interessa fer inversions ni adaptar-se a les tecnologies del regadiu. En aquest sentit, ha garantit que Borges continuarà apostant pel Segarra-Garrigues, ja que actualment tenen 170 hectàrees de pistatxers en explotació amb l'objectiu d'arribar a les 1.000 en 10 anys.

Summary: El conseller delegat de Borges alerta que cal un ''canvi generacional'' perquè el Segarra-Garrigues no sigui un ''fracàs''


Creu Roja Tarragona ha hagut d'adaptar la diada de Sant Jordi al context actual de l'estat d'alarma. A través de la seva secció Creu Roja Joventut, l'entitat ha aprofitat les entregues d'aliments a les famílies per repartir llibres entre els infants. També alguns adults n'han rebut. "Habitualment els llibres els repartíem de manera presencial" aprofitant el projecte de reforç escolar per a menors en situació de vulnerabilitat, ha explicat Yasmina El Allali, una de les tècniques. L'organització humanitària tampoc ha pogut instal·lar la parada a la Rambla Nova de Tarragona juntament amb la resta d'entitats de la ciutat. La crisi econòmica que s'ha derivat de la sanitària ha fet que l'organització hagi hagut de repensar-se internament, a causa de l'increment de persones a les quals han de donar resposta. Les persones en situació de vulnerabilitat s'han incrementat i, per tant, també ho han hagut de fer els repartiments d'aliments. Aprofitant la diada de Sant Jordi, a més s'han repartit llibres, especialment per als infants. "Pel confinament no poden sortir i el que fem és apropar la cultura a casa", ha assenyalat El Allali.  Des de l'oficina de Tarragona s'ha fet en diferents punts de la ciutat, però també a localitats com Torredembarra o la Pobla de Montornès. L'acció ha comptat amb el suport de la Casa Batlló, que ha donat un miler de llibres a l'entitat perquè els reparteixi per tota Catalunya.  En el cas de la Selva del Camp, per exemple, els voluntaris han portat roses i llibres als usuaris del servei de teleassistència, adreçat a persones grans en situació de vulnerabilitat, així com també a les cosidores de mascaretes i famílies.

Summary: Creu Roja Tarragona reparteix llibres als infants de les famílies a les quals entrega aliments


L'alcalde de Solsona, David Rodríguez (ERC), ha proposat en declaracions a l'ACN que els 712 batlles que ha ordenat investigar la Fiscalia per col·laborar amb l'1-O defineixin una "reacció conjunta" perquè, segons ell, els donarà "més força". Rodríguez és un dels centenars de batlles d'arreu del país que va signar un decret de suport al referèndum i s'ha compromès a cedir locals per dur a terme les votacions. Tot i que encara no ha rebut la citació, Rodríguez ha deixat clar que "si volen fer-nos por, que sàpiguen que no en tenim" i ha assegurat que ningú els farà moure "ni un mil·límetre de la nostra voluntat d'exercir la democràcia". Un total de 126 alcaldes de les comarques centrals consten a la llista dels batlles que han donat suport al referèndum i que seran citats per la Fiscalia. Els alcaldes de les capitals de comarca (Manresa, Vic, Berga, Moià, Igualada i Solsona) encara no han rebut la citació i asseguren que estudiaran la seva posició un cop la rebin.  Davant de l'anunci que ha fet aquest dimecres el fiscal general de l'estat, José Manuel Maza, d'ordenar incoar diligències d'investigació contra 712 alcaldes que han mostrat el seu suport al referèndum de l'1-O, el batlle de Solsona, David Rodríguez, creu que seria convenient que tots els batlles anessin "a la una" i fossin capaços de fer una "reacció conjunta". Per ell, aquesta postura seria "més raonable i ens ajudaria a tenir més força". Rodríguez, que ha explicat a l'ACN que encara no ha rebut l'escrit de citació per part de la fiscalia, ha deixat clar que allò que han fet els batlles és "complir la Llei del referèndum aprovada pel Parlament i, per tant, una llei vigent i vàlida". "L'únic que hem fet és complir amb allò que creiem que és de justícia, que és que es pugui celebrar un referèndum", ha apuntat Rodríguez.  De fet, el batlle solsoní considera que qui està actuant il·legalment és "tant el TC, com la fiscalia com tots els poders de l'Estat". "La Llei del referèndum està basada en la legalitat internacional i també està subscrita per la mateixa Constitució i l'estat espanyol", ha apuntat Rodríguez, qui considera que "no només tenim la legitimitat per dura  terme un referèndum, sinó també la legalitat".  En aquest sentit, l'alcalde republicà ha exposat que el compromís de Solsona amb el referèndum "hi és tot" i ha dit que "si no sóc jo hi haurà algú altre que ho tirarà endavant". Rodríguez ha afirmat que "si volien fer-nos por, que sàpiguen que no en tenim, perquè quan vam posar-nos en aquest vaixell ja sabíem on ens posàvem i ja sabíem qui teníem al davant".  Els alcaldes de les capitals de la Catalunya Central encara no han rebut la citació de la fiscalia Els alcaldes de les cinc capitals de la Catalunya Central (Berga, Igualada, Manresa, Moià, Solsona i Vic) encara no han rebut la citació de la fiscalia i, per tant, encara no han decidit quina posició adoptaran a partir d'ara sota l'amenaça que poden ser detinguts en cas de no comparèixer. Els alcaldes esperen acordar una decisió de manera conjunta amb els seus respectius grups polítics. És el cas de l'alcaldessa de Berga, Montse Venturós, que ja ha demanat a la CUP quina serà la posició del partit.  Un total de 126 municipis de la Catalunya Central surten al llistat que el fiscal general de l'Estat, José Manuel Maza, ha enviat als fiscals de Catalunya perquè sol·licitin la citació com a imputats als 712 alcaldes que han signat el decret de suport al referèndum i s'han compromès a cedir locals per dur a terme votacions. Per comarques, al Bages hi ha 22 alcaldes, a l'Anoia 26, 21 al Berguedà, 9 al Moianès i 48 a Osona.

Summary: L'alcalde de Solsona proposa una "reacció conjunta" dels 712 batlles investigats per la Fiscalia per donar suport a l'1-O


L’Escola Superior Universitària de les Arts Escèniques, la Música i la Imatge (ESART) ha obert les portes aquest dilluns a Barcelona, essent el primer centre a l’Estat que ofereix estudis homologables de grau superior d’aquestes disciplines. Darrere hi ha el Grup Montcau, que ja oferia a Sant Cugat formació de batxillerats creatius. “Vam detectar un buit en l’ensenyament universitari de les arts escèniques la música i la imatge”, comentava avui el director del nou centre, Joan Maria Gual. Per omplir-lo, ESART ha adaptat els títols de grau universitari del Regne Unit vinculant-se amb la Bath Spa University. L’escola adopta, doncs, el model britànic però “invocant l’humanisme de la universitat”.

Summary: La primera escola universitària d’arts escèniques, música i imatge obre portes a Barcelona


La Unió Progressista de Fiscals (UPF) ha demanat aquest divendres que el govern espanyol posi immediatament en marxa les mesures que es van acordar en el pacte d'estat contra la violència de gènere, especialment a les que van encaminades a la prevenció i protecció a les víctimes. Els fiscals reclamen també la implantació immediata de les unitats de valoració integral de la violència de gènere, on encara no n'hi ha, amb personal format i especialitzat, per atendre tots els jutjats de Violència sobre la dona en funcions de guàrdia. Des de l'UPF demanen seguir ''avançant en el camí igualitari'' i denuncien que aquest 2019, a tot l'estat, ja han mort 23 dones assassinades, 11 més que el mateix període de l'any passat.  Pels fiscals, hi ha altres formes de violències masclistes que també discriminen les dones com és la violència psicològica, les agressions sexuals, les lesions, les amenaces, les humiliacions, el xantatge emocional, l'humor sexista o la cosificació de les dones, així com la negació del masclisme i per això, aposten per mesures que promoguin la prevenció i l'educació feminista en tots els àmbits i àrees socials i professionals.

Summary: La Unió Progressista de Fiscals demana posar en marxa les mesures del pacte d'estat contra la violència de gènere


Un dels dos joves detinguts a Reus per robar a un home de mobilitat reduïda que va morir uns dies més tard ha ingressat a la presó de manera provisional. L'altre ha quedat en llibertat. Segons fonts dels Mossos d'Esquadra, a l'arrestat, que va ingressar al centre penitenciari després de passar a disposició judicial divendres, també se li imputen dos robatoris més, un amb violència i l'altre amb força en dos establiments comercials de la capital del Baix Camp. Els dos joves, de 19 anys, van ser detinguts entre dijous i divendres passat. El 28 de desembre, al barri Carrilet, els individus van robar a la víctima el telèfon mòbil i unes monedes que portava a la butxaca. Després de ser assaltat, l'home va ingressar a l'hospital amb insuficiència cardiorespiratòria i va morir el 2 de gener.

Summary: Presó provisional per a un dels joves que va robar a un home de mobilitat reduïda a Reus que va morir més tard


Les delegacions catalanes a l'exterior registren una carta de Bosch a Borrell en què demana "una millor gestió" del vot a l'estranger per al 26-M ACN Brussel·les.-La Generalitat reclama al govern espanyol de Pedro Sánchez que acabi amb el vot pregat i faci possible el vot electrònic. Així ho expressa una carta del conseller d'Acció Exterior, Alfred Bosch al ministre espanyol en funcions Josep Borrell registrada per les delegacions catalanes a l'estranger a les ambaixades espanyoles aquest dijous. En la missiva, Bosch insisteix en la "modificació immediata" del sistema de vot i l'impuls d'un nou procediment, com el vot electrònic, que "garanteixi el dret a votar de la ciutadania a l'exterior, sigui quina sigui la situació". Per altra banda, en la missiva, Bosch també demana que de cara el 26-M es garanteixi una ampliació dels terminis i s'asseguri "una millor gestió del vot en les delegacions consulars".  Des de Brussel·les, la delegada del Govern davant la UE, Meritxell Serret, ha afirmat en declaracions a l'ACN que és l'executiu espanyol "qui té la responsabilitat" però ha assegurat que des de la Generalitat és té "molt clar" que "el pas endavant" que cal és posar les tecnologies a disposició dels catalans a l'exterior perquè puguin "exercir els seus drets i votar en cadascuna de les eleccions".

Summary: La Generalitat reclama al govern espanyol que derogui el vot pregat i faci un "pas endavant" cap al vot electrònic


El Banc dels Aliments de la demarcació de Tarragona té provisions per distribuir a les entitats durant un mes. Tot just abans de l'esclat de la crisi del coronavirus, l'entitat es va abastir de queviures i això li ha permès mantenir les prestatgeries plenes. Malgrat que treballa amb una quarta part dels voluntaris després d'haver enviat cap a casa les persones grans davant el perill de contagi, l'organització destaca la solidaritat dels més joves i de les empreses que s'han ofert a col·laborar. A més, l'impacte de la covid-19 ha ajornat la campanya de recollida d'aliments prevista al maig a Tortosa, amb la qual s'esperava recaptar uns 30.000 quilos.   La seu del Banc dels Aliments al Camp de Tarragona va comprar vuit palets de llets la setmana anterior a l'inici de l'emergència sanitària. Tot i que la crisi els va "desbordar" al principi, han optat per obrir unes hores cada dia el centre logístic de Reus i, així, donar servei al 75% de les entitats. "Tenim aliments per un mes llarg. A partir d'aquí, la cosa començaria a dificultar-se, però tenim petites donacions d'empreses properes que normalment no col·laboren i que ens estan ajudant. No tenim un ventall molt ampli d'aliments, però sí una mica de cada família", relata Glòria Alegre, vocal del Banc dels Aliments.   Per ara, l'entitat té coberts els productes bàsics, com ara oli, llet, llegums, farina, arròs i pasta. Amb tot, aquests aliments sempre són necessaris. "No tenim pràcticament sucre. Qualsevol aliment bàsic és benvingut", assenyala Alegre. Malgrat que no sigui la filosofia de l'entitat, Alegre tem que si les circumstàncies actuals s'allarguen hauran de comprar aliments. Per això, recorda a la ciutadania que pot fer donacions econòmiques a través del web www.bancalimentstarragona.org.   A les donacions de queviures s'hi ha sumat la solidaritat dels més joves i de la xarxa veïnal. Alegre posa l'exemple d'una veïna de l'associació del barri del Carme de Reus que ha confeccionat mascaretes de cotó per als voluntaris de l'entitat. "No ens ha cobrat res i hi ha gestos que, en moments de necessitat, mostren la humanitat de les persones", expressa, emocionada. Alhora, la xarxa local ha mobilitzat molt ràpid voluntaris per cobrir les vacants dels mossos de magatzem. Es tracta de jovent amb "empenta" i amb "moltes ganes d'ajudar", precisa Alegre.   La covid-19 ajorna la recollida de 30.000 quilos d'aliments de la campanya de primavera   El coronavirus ha posposat molts esdeveniment i un d'ells és la campanya de recollida d'aliments prevista per al mes de maig a Tortosa. La iniciativa, molt semblant al Gran Recapte, preveia recollir uns 30.000 quilos per a les famílies més vulnerables. Per aquest motiu, des de l'entitat ja estudien alternatives per tal de suplir aquesta campanya, així com la suspensió de recollides de donacions a supermercats i empreses. "Hem d'estar al peu del canó i farem el que sigui per seguir ajudant, és la nostra raó de ser", apunta el portaveu del Banc dels Aliments de les Terres de l'Ebre, Òscar Ologaray.   A principis de març van repartir una gran partida d'aliments provinent de la Unió Europea i això ha donat aire a les entitats. "Aquests dies hem pogut baixar una mica el ritme, però d'aquí a dues o tres setmanes haurem de tornar a augmentar la intensitat per poder ajudar a totes les famílies que ho necessiten", tanca Ologaray.

Summary: El Banc dels Aliments del Camp i l'Ebre té provisions per a un mes


Els Bombers de la Generalitat han fet fins a 32 actuacions al Camp de Tarragona a causa del vent des de la una del migdia d'aquest dissabte. A més, el cos també ha fet 14 serveis a la regió d'emergències sud, 4 a la nord i 2 a les Terres de l'Ebre. Protecció Civil, que ja va activar el divendres l'alerta del pla Ventcat per les previsions de ventades el cap de setmana, ha apuntat que a poblacions com el Mas de Barberans, al Montsià, s'han arribat a registrar ratxes de vent de 119,5 km/h, mentre que a Montroig del Camp han estat de 99 km/h. Segons Protecció Civil les ratxes de vent estan incrementant i s'han registrat xifres de 85 km/h a Font-rubí, 77 km/h a El Vendrell, 83 km/h a Alguaire, 93 km/ h a El Perelló i 62 km/h al Port de Barcelona.

Summary: Els Bombers fan 32 actuacions al Camp de Tarragona a causa del vent


El conseller d'Interior, Jordi Jané, ha avisat aquest dilluns que la Generalitat podria aplicar de forma més estricta la taxa per salvaments al medi natural davant l'augment de rescats que s'està produint. En el balanç de la campanya forestal, que va del 15 de juny al 15 de setembre, Jané ha assenyalat que els Bombers han hagut d'intervenir en 493 rescats durant aquests tres mesos, 289 dels quals van ser a la muntanya, un 18% més que el mateix període de l'any passat. El conseller s'ha mostrat preocupat davant aquest increment i ha fet una crida a la precaució de cara a la temporada de bolets. Jané ha assegurat "molts dels rescats es podrien evitar amb una bona preparació, amb l'equipament adient i amb el coneixement de l'entorn i de les prediccions meteorològiques i una bona orientació" i ha alertat d'un "efecte crida de refiar-se de les noves tecnologies i pensar que tot és molt fàcil amb les rutes baixades al GPS". La taxa, que va entrar en vigor l'octubre del 2009, s'ha aplicat fins ara en sis ocasions i els imports que s'han demanat han anat dels 142 als 18.183 euros.

Summary: El Govern no descarta aplicar de forma més estricta la taxa per cobrar rescats si continuen augmentant


El president de Cs, Albert Rivera, ha anunciat que han tancat un acord amb el PP per donar suport als pressupostos generals de l'Estat del 2018. Cs i el PP ja havien tancat un principi d'acord fa uns mesos però el suport de la formació taronja estava en entredit, especialment per la investigació d'una senadora del PP relacionada amb la trama 'Púnica', Pilar Barreiro. Ara que ha marxat al grup mixt, les negociacions s'han aplanat i Rivera ha confirmat el suport de la formació taronja a la proposta del govern espanyol. Entre d'altres, Rivera ha explicat que l'acord inclou una setmana més de permís de paternitat, la ja anunciada rebaixa fiscal en l'IRPF o un complement salarial per a joves amb contracte de formació, entre d'altres. El govern espanyol aprova els pressupostos en un Consell de Ministres extraordinari aquest dimarts però pel tràmit definitiu al Congrés encara necessita el suport del PNB per aprovar-los. Des de la formació basca, mantenen que fins que el 155 estigui en vigor, el PNB no es planteja obrir una negociació pressupostària. El president de Cs ha anunciat des del Congrés l'acord amb el PP pels pressupostos del 2018. El govern espanyol ha hagut de prorrogar els comptes del 2017 perquè encara no ha pogut aconseguir els suports necessaris. Cs i PP van tancar un principi d'acord fa uns mesos però, fins ara, l'acord no s'ha donat per tancat.  Un dels principals esculls era la imputació d'una senadora del PP, Pilar Barreiro, que ha declarat implicada per la trama 'Púnica' (tot i que la Fiscalia ha demanat l'arxiu del cas). La senadora, finalment, va fer un pas al costat divendres passat i ha marxat al grup mixt, desencallant l'acord entre Cs i PP. Els de Rivera havien posat com a condició que el PP apartés la senadora, seguint l'acord de legislatura que recollia que cap càrrec investigat per corrupció podia mantenir-se actiu.  Algunes mesures Rivera ha anunciat que, entre d'altres, el principi d'acord suposa que el PP "hagi canviat de política". "Han acceptat el que no volien: que calia abaixar impostos a la classe treballadora", ha manifestat Rivera, que apunta que la rebaixa de l'impost de l'IRFP farà que els treballadors que cobren menys de 17.000 euros tinguin "entre 30 i 60 euros a la butxaca".  També ha anunciat un complement salarial per als joves amb contractes de formació, que aniria a càrrec del fons de garantia juvenil de la UE i que, per tant, no tindria impacte en els PGE. Segons Rivera, ajudarà 600.000 joves.  També ha manifestat que l'acord permetrà créixer les pensions, i fent que entre 7,2 milions i 9 milions de pensionistes vegin incrementar les pensions per sobre de l'IPC. Així mateix, també s'incrementaria una setmana el permís de paternitat.  Suport insuficient Tot i l'acord assolit entre les dues formacions, el govern espanyol no té encara suport suficient per aprovar els comptes. El dimarts ha convocat un Consell de Ministres extraordinari per presentar els comptes i, posteriorment, els haurà de portar al Congrés.  El PP, però, no té suport suficient per aprovar els números a la cambra baixa. Li manca el suport del PNB (que li havia facilitat l'aprovació dels comptes anteriors). Fonts del PNB mantenen que mentre que el 155 estigui en vigor a Catalunya "no es plantegen ni obrir una negociació pressupostària". "Amb la gravetat de la crisi política actual i amb la gravetat de la situació legal, jurídica i humana de representants de la ciutadania de Catalunya ens sembla fins i tot frívol i irresponsable parlar de pressupostos", apunten aquestes fonts.

Summary: Cs anuncia un acord amb el PP per donar suport als pressupostos generals de l'Estat del 2018


Més de 800.000 autònoms que han hagut de deixar de treballar fruit de les mesures del confinament o que han perdut el 75% dels seus ingressos haurien de cobrar aquest divendres la prestació extraordinària de com a mínim 661 euros aprovada pel govern espanyol. L'executiu de Pedro Sánchez assegura que la prestació –d'un sol mes de durada- s'ha concedit al 97% de les persones que l'han demanat. El ministre d'Integració, José Luis Escrivá, ha afirmat en una entrevista a la COPE que l'executiu ja ha rebut 200.000 peticions més, de manera que el nombre de professionals autònoms que han demanat acollir-se a l'ajut arriba al milió.  Per rebre la prestació –d'un sol mes de durada- han hagut de demostrar que la seva activitat a quedat suspesa per la declaració de l'estat d'alarma o que la seva facturació ha caigut com a mínim un 75% respecte al mateix període de l'any passat. La prestació cobreix el 70% de la base reguladora, com a mínim 661 euros, i es pot compaginar amb altres ajudes de la Seguretat Social.

Summary: Els autònoms haurien de rebre aquest divendres la prestació pel covid-19


Tres persones han donat positiu per covid-19 en una festa particular d'un grup de joves a Alcanar, segons ha informat el servei de vigilància epidemiològica de les Terres de l'Ebre. El Departament de Salut ha afegit que a banda dels tres infectats, es fa seguiment a 34 contactes. El primer cas que va presentar símptomes va fer-ho dimecres passat, 27 de juny. Cap dels tres afectats està hospitalitzat i els contactes es troben en aïllament pendents dels resultats de les proves PCR. Segons els informes del servei de vigilància epidemiològica els factors contribuents al contagi del virus haurien estat no seguir les recomanacions bàsiques: el distanciament físic i l’ús de la mascareta.

Summary: 3 positius de covid-19 i 34 persones en seguiment en una festa d'un grup de joves en un domicili particular a Alcanar


El raper Josep Miquel Arenas, àlies Valtònyc, ha celebrat aquest dimarts l'opinió de l'advocat general del Tribunal de Justícia de la Unió Europea (TJUE), en la qual ha defensat que l'Estat no pot reclamar l'extradició del raper basant-se en un codi penal posterior al del moment de la condemna i els fets. Segons Valtònyc, la conclusió del magistrat mostra que "quan Espanya juga fora de casa no pot interpretar la llei com vol". Malgrat subratllar que l'opinió de l'advocat general del TJUE no és "conclusiva", Valtònyc s'ha mostrat confiat que si el jutge segueix les conclusions de l'advocat general, cosa que passa en el 80% dels casos, el Tribunal d'Apel·lació de Gant rebutjarà finalment la seva extradició. Després que s'hagi fet pública l'opinió de l'advocat general del TJUE, Valtònyc ha celebrat que li hagi donat la raó i ha assegurat que ja esperaven que la conclusió del magistrat fos en aquest sentit. "Sabíem que cauria a favor nostre perquè és de primer de dret. És obvi que quan vaig cometre el delicte tenia una tipificació i hauria de ser conscient dels anys que comportava", ha dit. A més, el raper s'ha mostrat confiat que el Tribunal d'Apel·lació de Gant, que serà qui decideixi finalment sobre la seva extradició, rebutgi tornar-lo a Espanya en cas que la decisió del TJUE segueixi l'opinió de l'advocat general. "L'únic que farà Gant és rebutjar l'extradició", ha apuntat Valtònyc, malgrat que una sentència a favor seu del TJUE no serà decisiva per resoldre l'euroordre.   Dona per "esgotada" la via d'Estrasburg D'altra banda, Valtònyc ha confirmat que dona per "esgotada" la via d'Estrasburg després que el Tribunal Europeu de Drets Humans desestimés el seu recurs contra la condemna de tres anys i mig de presó per delictes d'enaltiment del terrorisme a Espanya.  Segons ha explicat el raper, dona per esgotada aquesta via perquè entén que no se l'està vulnerant "cap dret jurídic" en aquest moment ni té "cap risc" perquè no està a la presó. Així, continuar endavant per la via d'Estrasburg "significaria que hauria d'anar a la presó i llançar aleshores una nova petició".  "Confio que un altre raper que està ara a la presó vagi a Estrasburg", ha dit Valtònyc, que ha assegurat que amb aquesta via volia crear jurisprudència per a altres persones que es trobin en el seu cas a Espanya. "Va ser una mala notícia a nivell col·lectiu, malgrat que això no afecta l'extradició", ha afirmat Valtònyc, que creu que amb la desestimació del seu recurs el tribunal ha perdut una "oportunitat" per "mostrar que està a favor dels drets humans".

Summary: Valtònyc, sobre l'opinió de l'advocat general del TJUE: "Quan Espanya juga fora de casa no pot interpretar la llei com vol"


La portaveu del PSC, Esther Niubó, ha volgut valorar la declaració del president de la Generalitat, Artur Mas, davant el TSJC per convocar el 9-N i les mobilitzacions de suport que s'han vist a la porta del Palau de Justícia. La socialista ha assegurat que el seu partit "no entendria una sanció penal a cap membre del Govern imputat ni tampoc a cap voluntari o funcionari públic". "No estem davant d'un problema judicial sinó d'un problema polític que requereix d'una solució política que no s'ha produït", ha dit, tot fent una crida al "diàleg" entre institucions. Niubó, a més, ha dit que el PSC no ha acudit a l'acte de suport a Mas "perquè entenem que el poder judicial ha de treballar amb independència". Esther Niubó ha fet aquestes declaracions unes hores després que ja hagués valorat la mateixa declaració el líder del PSC, Miquel Iceta, just quan feia la tradicional ofrena a la tomba del president de la Generalitat afusellat, Lluís Companys.

Summary: El PSC avisa que "no entendria" que Mas, Rigau, Ortega, els voluntaris o els funcionaris rebessin "sanció penal" pel 9-N


Girona celebrarà el 'Dia del llibre i la rosa' . Ho farà habilitant la plaça Independència per tal que les llibreries s'hi puguin instal·lar el proper 23 de juliol, des de les quatre de la tarda fins a les onze de la nit. Això sí, per evitar aglomeracions, aquest any a la iniciativa hi participaran exclusivament empreses que es dediquen de manera professional a la lectura i la cultura. L'esdeveniment, que es va traslladar a l'estiu per motius de seguretat relacionades amb la pandèmia, pretén mantenir l'essència de Sant Jordi, però sense el seu caràcter festiu i popular. Lloret de Mar és una altra de les localitats que aposta per fer la festa, mentre que d'altres com Figueres ha optat per suspendre-la. El format del 'Dia del Llibre i la Rosa' és fruit d'un acord entre el Gremi de Llibreters i el Gremi de Floristes de la ciutat, amb la col·laboració de l'Ajuntament de Girona, que han decidit fer aquesta fira sectorial ubicada a la plaça de la Independència. L'espai acollirà parades de les deu llibreries de la ciutat agremiades al col•lectiu, que atendran la ciutadania durant les set hores que estaran instal·lades. Les parades de llibres s'ubicaran al centre de la plaça, on també s'hi situaran les taules per a la signatura dels escriptors i escriptores, que enguany es fa de forma compartida per part de totes les llibreries.  Paral·lelament a la fira, les llibreries també hi haurà parades just davant dels seus establiments. D'aquesta manera es vol afavorir que la venda es faci a l'aire lliure i que es pugui seguir garantint la seguretat davant una eventual major afluència de públic. Els dies previs a la jornada algunes llibreries organitzaran presentacions de llibres amb autors i autores com Miquel Martín, Sandro Rosell, Víctor Amela, Irene Solà o Lana Bastasic.  Pel que fa a les floristeries, no tindran parada a la plaça de la Independència, sinó que vendran les roses en els seus propis establiments. A Lloret, també, a Figueres no A Lloret de Mar, l'Ajuntament ha impulsat un díptic amb les llibreries i floristeries per incentivar la compra, i així minimitzar l'impacte que ha suposat per a aquests negocis la crisi sanitària. En canvi, a Figueres s'han suspès les activitats previstes com a mesura de seguretat davant del repunt de casos de coronavirus registrats.

Summary: Girona habilitarà la plaça Independència per a les llibreries per celebrar el 'Dia del llibre i la rosa' el 23 de juliol


L'Ajuntament d'Alcanar (Montsià) ha demanat al Tribunal Superior de Justícia de Catalunya (TSJC) que els permeti aturar la licitació de l'enderroc de 32 habitatges de la urbanització Alcanar Platja, declarats il·legals en el cas Turov i amb una sentència en ferm que obliga a demolir-los. De fet, la licitació d'aquest enderroc es va iniciar al gener d'aquest any, amb l'aprovació del projecte. També han estat publicades les bases i l'adjudicació s'hauria de fer en els propers dos o tres mesos. Tanmateix, el consistori canareu ha argumentat al TSJC que encara hi ha recursos dels propietaris pendents de resoldre en altres instàncies judicials que podrien donar un tomb a la situació. Per això, l'Ajuntament ha reclamat que els permetin esperar a la resolució de tots aquests processos judicials abans d'enderrocar les cases, tenint en compte que derruir-les seria irrevocable.   A través d'una carta, l'Ajuntament d'Alcanar ha demanat al TSJC aquesta autorització per poder aturar l'ordre judicial d'enderroc de les cases il·legals del cas Turov. Tot i que és petita l'esperança d'aconseguir una sentència favorable en els recursos i apel·lacions que han interposat els propietaris dels habitatges, l'alcalde d'Alcanar, Alfons Montserrat, no dóna la batalla per perduda i sobretot, ha defensat que cal esperar abans de dur a terme una solució irrevocable com és l'enderroc dels habitatges. "Hi ha una ordre judicial i no podem actuar unilateralment però veurem si ens autoritzen a congelar la licitació fins que es resolguin totes les actuacions judicials", ha explicat.

Summary: Alcanar fa l'últim intent per no enderrocar les cases del cas Turov demanant temps perquè es resolguin recursos pendents


La neu que ha caigut durant la matinada i matí d’aquest dimecres ha emblanquinat l’interior del Camp de Tarragona, especialment a les comarques del Baix Camp, l’Alt Camp i la Conca de Barberà. Els colls i punts més elevat han acumulat gruixos importants, de més de 10 centímetres, mentre que a la resta les precipitacions han sigut més moderades. Poblacions com Vandellòs, Montblanc, Riudecols i Alforja s’han tenyit de blanc. Això ha ocasionat problemes de trànsit a la C-44 -on s’hi havia de circular amb cadenes a primera hora del matí-, a l’N-420 a Falset -que ha quedat tallada fins que no han passat les llevaneus- o al Coll de Lilla, a l’N-240 entre Valls i Montblanc. Com ja va passar aquest dimarts, les volves de neu han tornat a caure a Reus i a Valls, mentre que la pluja ha estat la protagonista a Tarragona ciutat. Precisament, amb la pujada de les temperatures la neu dona pas a les precipitacions d’aigua, de forma generalitzada.

Summary: La neu emblanquina l’interior del Camp de Tarragona


La consellera d'Agricultura, Teresa Jordà, ha alertat aquest dilluns que les entrades a les granges, independentment del tipus que siguin, "posen en risc" el benestar animal i la bioseguretat. La consellera ha fet aquestes declaracions després de conèixer el cas que diumenge va afectar una granja de conills de Gurb (Osona), quan una quarantena de persones la van assaltar i se'n van endur una quinzena d'animals. Segons la consellera, els principals garants del benestar animal són els ramaders i per això el seu departament, en col·laboració amb Interior, està ultimant un protocol d'actuació contra els assalts. Jordà ha reconegut que el nombre d'entrades a granges  "malauradament va a més", i ha afegit que cal ser capaços de donar-hi una resposta "ràpida i eficient". "Tirarem endavant les mesures legals que facin falta", ha afegit la consellera.  En un comunicat, el Departament d'Agricultura ha anunciat que es personarà en el procediment judicial derivat de l'assalt a la granja de Gurb (Osona). A més, també iniciarà un procediment administratiu de caràcter sancionador per si hi ha incompliments de la normativa en matèria de benestar i salut animal.  Els assalts a granges, assegura el departament, suposen un risc greu per a la bioseguretat i pel benestar animal, ja que representen un factor greu d'estrès als animals i també un risc sanitari per a la transmissió de possibles malalties. A més, totes les explotacions tenen una qualificació sanitària i els activistes, a banda d’accedir sense cap mena de consentiment per part del propietari, no compleixen els requisits de bioseguretat personal que s’està exigint a totes les explotacions. Els activistes van deixar les cries sense les seves mares Segons l'informe emès aquest dilluns pels veterinaris d'Agricultura, l'entrada massiva de persones sense autorització a la granja de conills de Gurb aquest cap de setmana va sotmetre els animals a "un important estrès". Segons els experts, això pot tenir conseqüències en la seva productivitat i, per tant, afectar a la rendibilitat de l'activitat ramadera.  El document també recull que els activistes van sostreure com a mínim una desena de femelles, vuit de les quals amb diverses cries. Tot i endur-se les mares, van deixar les cries orfes.

Summary: Jordà alerta que les entrades a les granges "posen en risc" el benestar animal i la bioseguretat


CCOO ha criticat que la renda mínima vital que es planteja habilitar el govern espanyol no es posi en marxa fins al maig i ha reclamat que s'aprofiti el sistema de protecció "existent" i que el servei estatal d'ocupació (SEPE) doni una cobertura "molt més amplia de la que està donant" fins que no arribi aquest ingrés. En una roda de premsa, el secretari de Treball i Economia de CCOO de Catalunya, Ricard Bellera, ha assegurat que només el 30% del milió de catalans aturats o afectats per un Expedient de Regulació Temporal de l'Ocupació (ERTO) han rebut l'atur al març. Segons càlculs estimats, a finals del primer trimestre hi havia 1,1 milions de catalans aturats o inclosos en un ERTO però només 313.000 persones han pogut cobrar la prestació. Bellera ha assegurat que no hi ha dades oficials públiques sobre quantes prestacions s'han tramitat i ha donat a conèixer les estimacions del sindicat, que considera que 313.000 persones han cobrat la prestació a Catalunya durant el tercer mes de l'any. El sindicat ha recordat que a finals de març hi havia 417.000 persones registrades a l'atur, més de 550.000 afectats per ERTO i unes 120.000 baixes a la Seguretat Social que no es van incloure en l'atur registrat. "Això vol dir que a Catalunya 1.100.000 persones tenien necessitat d'una prestació", i tot i això, afegeix, "està per sota del 30% les quantitats de prestacions que s'han pogut gestionar al març". En tot cas, ha reclamat que aquestes xifres es gestionin amb transparència i es facilitin als agents socials. A més, el sindicat ha exigit que s'agilitzi la tramitació de les prestacions per desocupació, que es garanteixi que la renda mínima arribi als col·lectius vulnerables, que es faci front a les situacions d'insolvència i que es facilitin els pagaments i crèdits a les empreses que ho necessitin. "S'ha de posar molta cura en què les persones amb una situació laboral suspesa puguin tornar a la feina i això vol dir que les empreses encara estiguin funcionant", ha afegit. Pel que fa a la renda mínima vital, Bellera ha afirmat que "és un bon pas endavant" però assegura que durant el mes d'abril s'ha de "garantir" que les llars no tinguin "una pressió financera" que no puguin suportar. A més, ha considerat que aquest subsidi l'haurien de poder rebre les persones que treballen, si els seus ingressos no són suficients.  Per això, ha assegurat que cal flexibilitzar encara més el procediment per reclamar l'atur i habilitar la nòmina contínua, per tal que la transferència de la prestació es faci immediatament un cop donada d'alta la persona. A més, ha assegurat que cal informar bé als treballadors sobre quan podran rebre les ajudes. "És molt important que els treballadors puguin saber quan i què els arribarà per planificar l'economia domèstica", ha detallat Bellera, que ha tornat a insistir en la necessitat de "monitorar" el sistema de protecció i saber quantes transferències s'han fet als treballadors davant del "col·lapse" dels serveis d'ocupació.

Summary: CCOO critica que la renda mínima no s'habiliti fins al maig i reclama que el SEPE doni una cobertura "molt més amplia"


El candidat dels populars demana no donar el govern "per carambola" a tercers partits i recorda que els independentistes no tenen "res a fer" amb Rajoy a La Moncloa  ACN Barcelona.-El cap de llista del PPC a les eleccions estatals, Jorge Fernández Díaz, ha assegurat que els vots cap a la seva formació el 20-D alçaran "un mur d'unitat i llibertat" davant dels "populismes". En el tret de sortida de la campanya electoral al Portal de l'Eixample, Fernández Díaz ha assegurat que no només hi ha "en joc" el govern de l'Estat sinó també "Espanya com a nació avançada i com espai de llibertat i casa comuna". De fet, sota el cartell electoral i el lema 'Espanya amb seny', el ministre de l'Interior ha insistit que amb Mariano Rajoy a la Moncloa les tesis independentistes "no hi tenen res a fer". El PPC també ha assenyalat C's i ha demanat que els electors no donin el govern a tercers "per carambola"

Summary: Fernández Díaz defineix els vots al PPC com un "mur d'unitat i llibertat" davant dels "populismes"


L'alpinista català Jordi Pons, de 86 anys, és el més veterà dels més de 500 escaladors que aquest dilluns pugen les agulles de Montserrat, en el marc de l'acte 'Llum i Llibertat'. Pujarà el Cavall Bernat, l'agulla més simbòlica de totes, amb 1.110 metres d'altitud. Allà hi encendrà un farell, un llum led que, juntament amb 130 més, il•luminaran, durant dotze hores, 131 agulles de Montserrat per recordar els 131 presidents de la Generalitat de Catalunya i reclamar la llibertat del país. "Ho faig per cultura, excursionisme i per país. De totes les vegades que he pujat el Cavall Bernat, aquesta és la més emotiva", ha assegurat. L'organització està pendent ara del fogony, un fenomen meteorològic típic a Montserrat que podria complicar la visibilitat de l'acte.

Summary: Jordi Pons (escalador de 'Llum i Llibertat'): "Ho faig per cultura, per excursionisme i per país"


El grup liderat per Xavier Trias adverteix que no tolerarà "caceres de bruixes" ni "propagació malintencionada de rumors" ACN Barcelona.-El grup municipal de Convergència i Unió a l'Ajuntament de Barcelona ha ofert tota la seva màxima col·laboració en la investigació oberta per revisar la gestió de l'Institut Municipal d'Informàtica (IMI) i ha reclamat la màxima transparència a l'auditoria. En un comunicat, ha defensat la gestió feta al capdavant de l'ens durant els seus quatre anys de mandat i ha recordat que durant aquest període la ciutat ha estat escollida, amb un "paper decisiu" de l'IMI, Capital Europea de la Innovació, primera Smart City Mundial, i s'ha guanyat el primer Bloomberg Challenge europeu amb el projecte tecnològic 'Vincles'. D'altra banda, ha demanat tota la informació sobre la investigació i ha avisat que no tolerarà "caceres de bruixes" ni "la propagació malintencionada de rumors, dades incomplertes o manipulades". El Govern municipal ha anunciat aquest matí que l’alcaldessa Ada Colau ha ordenat iniciar un procediment especial de control a la gestió financera de l’IMI dels exercicis dels anys 2014 i 2015; i que s’ha encarregat a l’Oficina de Transparència i Bones Pràctiques de l’Ajuntament analitzar els procediments emprats per aquest organisme municipal per dur a terme la seva gestió econòmica financera durant els dos darrers anys. El grup de CiU, al govern municipal durant el 2014 i el 2015, s'ha mostrat "convençut que tot s'ha fet d'acord amb la llei" i que les adjudicacions de treballs i encàrrec es van fer "correctament" i "amb garantia de concurrència, solvència tècnica, ajustades a la llei i que s’han correspost amb els treballs i encàrrecs realitzats". L'auditoria es durà a terme després de detectar possibles irregularitats, com la reclamació per part de diferents proveïdors de factures per valor d'1,4 milions d'euros per imports no reconeguts en l'exercici que els hi corresponien, segons un informe dels serveis tècnics de l'ens. Una primera auditoria apunta una alta contractació directa i negociada sense publicitat, sense considerar l'oferta del mercat i amb risc de fraccionament contractual, a més de possibles irregularitats en la contractació de personal extern.

Summary: CiU defensa la gestió feta a l'I'Institut Municipal d'Informàtica i ofereix col·laboració en l'auditoria


La plataforma Trens Dignes s'ha reunit, a la Biblioteca Marcel·lí Domingo de Tortosa, amb l'adjunt  general del Síndic de Greuges, Jaume Saura. La trobada ha servit per entregar les primeres 150 firmes de ciutadans que reclamen la creació de l'Autoritat Territorial de Mobilitat (ATM) per a les Terres de l'Ebre aprofitant l'estada de l'oficina itinerant de la institució a la capital ebrenca, aquest dijous. Saura ha defensat que "no és comprensible" que aquest organisme de gestió de la mobilitat no estigui instaurat a tots els territoris catalans tenint en compte com ha millorat la integració del transport públic allí on existeix. El Síndic ha commemorat els 20 anys de la primera sortida per atendre ciutadans al territori amb cinc estades simultànies a Tortosa, Manresa, Girona, Lleida i Tarragona. En aquestes dues dècades l'oficina itinerant ha visitat 9 municipis ebrencs i ha atès 300 persones.

Summary: Trens Dignes entrega les primeres 150 queixes per reclamar l'ATM al Síndic de Greuges


El publicista Ferran Burriel, director de l'agència Nothingad, ha explicat al Tribunal Suprem que va renunciar a cobrar 80.000 euros per l'elaboració de la campanya de registre de catalans residents a l'exterior de la Generalitat en mitjans digitals, que es va fer al març del 2017. En la seva declaració com a testimoni, Burriel ha explicat que van emetre una factura de 80.000 euros al juny d'aquell any, però que no van cobrar aquest servei tot i que el van fer. A preguntes del fiscal Jaime Moreno, ha assegurat que va reclamar cobrar aquests diners, tot i que no ho va fer per la via judicial. Finalment ,"després de parlar amb la Generalitat", van decidir fer una factura negativa, ha dit, davant la incredulitat del fiscal. "I ha seguit treballant per la Generalitat?", ha preguntat Moreno. La resposta de Burriel ha estat afirmativa. El fiscal s'ha mostrat perplex perquè l'empresa decidís "tirar" 80.000 euros. "Jo no els tinc tots els dies, i si els perdo em dona alguna cosa", ha reblat. Durant la declaració, Burriel ha explicat que la seva empresa té un contracte marc amb la Generalitat d'aproximadament 1.600.000 euros. El director de Nothingad ha dit que no tenia coneixement que al març del 2017 la Generalitat tenia advertiments del Tribunal Constitucional (TC) per paralitzar actuacions relacionades amb el referèndum, i ha explicat que la campanya consistia en informar als catalans que viuen a l'exterior que "si es registraven podien gaudir d'un centre mèdic o del carnet jove". Campanyes a premsa sense cobrar a Focus Media  També ha declarat com a testimoni la directora de l'oficina a Barcelona de Focus Media, Olga Solanas. Ha explicat que tenien un contracte marc amb la Generalitat per valor de 2,3 MEUR i que, en aquest context, van tenir encàrrecs de la Generalitat.  Per una banda, se li va demanar que comprés espai en mitjans de premsa per a una campanya encarregada per Difusió. Solanas ha detallat que ella no va veure en cap cas la campanya perquè ella no s'encarrega de la creativitat sinó de la contractació d'espais. Es tractava d'una campanya que es va emetre el març de 2017 sobre el registre de catalans a l'exterior. Solanas ha explicat que van facturar la campanya però que no l'han cobrat. "El departament financer de la nostra empresa ho està movent perquè s'han generat factures negatives", ha explicat Solanas, que ha dit desconèixer el motiu pel qual no s'ha cobrat.  Sobre un altre encàrrec –el de la campanya Civisme (de l'anunci de les vies)- ha dit que no es va arribar a fer. Segons ha explicat, l'encàrrec venia de Presidència i, en aquest cas, tampoc va veure quin tipus d'anunci era. Però van rebre trucades d'alguns mitjans que avisaven que es tractava d'una campanya "política" i que, per tant, no entrava dins de la homologació del contracte marc i que "havia d'anar a tarifa". Segons ha explicat, la diferència de preu l'havia d'assumir Focus Media i, per això, van renunciar a fer-la.

Summary: El publicista que va fer la campanya de residents a l'exterior admet que va renunciar a cobrar 80.000 euros del Govern